Tiċċelebra l-ewwel Jum l-Omm wara li welldet waqt li kienet f'koma minħabba l-Covid-19 Serena Torres, mara ta' 29 sena minn New York, qed tippjana li tiċċelebra Jum l-Omm b'mod kbir wara li għal perjodu ma kinitx ċerta jekk hux se tgħix sal-ġurnata tal-lum. Dan wara li hija għamlet erba' xhur l-isptar minħabba li kienet pożittiva għall-Covid-19. F'dan il-perjodu hija għamlet ukoll xahrejn fit-taqsima tal-kura intensiva u kellha problemi tal-qalb, tal-pulmun u l-kliewi. Rapporti jgħidu li hija rriżultat pożittiva għall-Covid-19 f'Ottubru li għadda meta diġà kienet sitt xhur tqila bl-ewwel tarbija tagħha. F'kummenti li tat lil ġurnal internazzjonali hija qalet li għexet mumenti tal-biża' u emozzjonali għax kien perjodu ta' inċertezza. Qalet li għall-bidu ma kinitx taħseb li l-Covid-19 kien se jaffettwaha b'mod daqshekk qawwi għax m'għandix storja medika kkumplikata. Lura f'Ottubru li għadda, Torres tant kienet fi stat deterjorat li t-tobba kellhom jagħmlu ċesarja biex titwieled it-tarbija tagħha, tifla bl-isem ta' Alessandra. Alessandra twieldet tiżen biss 1.8kg u qattgħet xahar fit-taqsima tal-kura intensiva minħabba li kienet twieldet qabel iż-żmien. Wara testijiet li saru mat-twelid, hija rriżultat fin-negattiv għall-Covid-19 iżda rriżultat pożittiv għall-antikorpi. F'nofs Frar, erba' xhur wara li twieldet it-tarbija, Torres setgħet iżżommha fi ħdanha għall-ewwel darba. Illum il-ġurnata, Torres tgħid li tara l-affarijiet b'mod differenti u hija tassew grata għall-ħajja. Filwaqt li ma rnexxiliex tiċċelebra bosta festi fosthom tal-Milied u l-ewwel tas-sena, qalet li issa tixtieq tiċċelebra dan il-Jum l-omm bħallikieku hija festa kbira.